Wes-Kaap steun op groei in landbou | Maroela Media
Die sagtevrugtebedryf het aansienlik bygedra tot die groei in landbou in die Wes-Kaap. (Foto: Maroela Media)
Die Wes-Kaap het sy eerste kwartaal se ekonomiese groeisyfers in die landbousektor bekendgemaak en sake lyk baie belowend en selfs beter as oor dieselfde tydperk in 2020.
Die Wes-Kaapse minister van landbou, dr. Ivan Meyer, sê as die groeisyfer op 'n jaargrondslag beskou word, ondersteun die jongste BBP-gegewens hulle siening dat die landbousektor sal bydra tot die ekonomiese herstel van die Wes-Kaap.
Tshepo Morokong, Wes-Kaapse ekonoom van die departement van landbou, sê dat 'n ontleding van data van sommige vrugte en groente, wat vir die Wes-Kaap belangrik is, ook 'n kwartaalverhoging op 'n jaargrondslag in die eerste kwartaal van 2021 toon.
"Die nominale landbou-bruto inkomste uit rooibostee (140%), sagtevrugte en ander vrugte (16%), groente (6%), blomme en bolle (24%) toon 'n toename in vergelyking met dieselfde kwartaal in 2020," sê Morokong.
Suid-Afrikaanse uitvoervolumes van enkele geselekteerde landbouprodukte wat noodsaaklik is vir die Wes-Kaap se ekonomie van Januarie tot Maart 2020 en in dieselfde tydperk in 2021, toon ook positiewe groei.
Uitvoervolumes toon 'n toename in pruimedante en sleepruime (115%), verwerkte perskes en nektariene (67%), vars perskes en nektariene (34%) en bessies (2%).
"Met die durende goeie reën sal landbou na verwagting in die komende kwartale nog beter presteer," sê Morokong.
"Landbou in Suid-Afrika is onder druk weens beleidsonsekerheid wat veroorsaak word deur uitsprake oor onteiening sonder vergoeding. Die landbou in die Wes-Kaap bly egter veerkragtig, soos blyk uit ons jongste gegewens," sê Meyer.
Landbou BBP groei eintlik
Rakende die BBP van die nasionale landbousektor het Maroela Media eergister berig dat dit in die eerste kwartaal met 3,2% gekrimp het, maar dat dit aan seisoenale veranderinge toegeskryf kan word.
Sake lyk egter heeltemal anders as jy dit op 'n jaargrondslag vergelyk. Meyer sê dat die kwartaallikse groeikoersbenadering, wat die eerste kwartaal van 2021 met dieselfde kwartaal in 2020 vergelyk, toon dat die nasionale landbou-ekonomiese produksie met 7,5% gestyg het.